**Snapchat** on sosiaalisen median palvelu, jonka kehittivät Stanfordin yliopiston opiskelijat Evan Spiegel, Bobby Murphy ja Reggie Brown. "Snap"-sanalla viitataan lähetettävään kuvaan tai videoon ja sanalla "chat" taas sovelluksen chat-puoleen, jossa voi lähettää tekstiä. Käyttäjä voi ottaa kuvia ja videoita, lisätä niihin tekstiä ja "tarroja" eli erilaisia kuvakkeita sekä lähettää niitä joko palvelun muille käyttäjille tai julkiseen *"My Storyyn"* (suom. *Minun tarinani*). Snapchatiin lisätyt snäpit ovat käyttäjän kanssa kavereita olevien muiden Snapchat-käyttäjien nähtävissä 24 tunnin ajan kuvan julkaisusta eteenpäin. Snapchatin käyttäjät voivat itse seurata, kuinka monta katsojaa heidän omilla My Story -snäpeillään on ja säätää asetuksista, ketkä heidän My Story -snäppinsä näkevät. Otettuja kuvia tai videoita kutsutaan Suomessa "snäpeiksi", ja snapchattia kutsutaan "snäpiksi".

Käyttäjä voi määrittää ajan, kuinka kauan snäpit näkyvät vastaanottajan laitteessa yhdestä kymmeneen sekuntiin. Käyttäjä voi myös määrittää kuvan pysyvän näytöllä "ikuisesti", eli katsojan pitää klikata kuvasta pois. Määritetyn ajan jälkeen snäpit poistetaan vastaanottajan Snapchat-sovelluksesta ja Snapchatin palvelimilta. Lähettäjä voi halutessaan tallentaa ottamansa kuvat ja videot omassa laitteessa olevaan galleriaan. Myös vastaanottajat voivat halutessaan tallentaa saamansa snäpit ottamalla niistä kuvakaappauksen tai käyttämällä tarkoitukseen sopivaa kuvankaappaussovellusta.

Helmikuussa 2018 Snapchat teki ison päivityksen ulkoasuunsa. Päivitys sai suurilta osin negatiivisen vastaanoton sovelluksen käyttäjiltä. Snapchatin markkina-arvo laski muutoksen seurauksena 1,3 miljardia dollaria. Snapchat ilmoitti kuitenkin, ettei palauta entistä versiota takaisin, vaan käyttäjien pitäisi tottua ajan kanssa nykyiseen.*lähde?*

Idea
----

Snapchatissa voi lähettää kuvia, videoita ja tekstiä muille. Tekstit eli "chatit" ovat myös väliaikaisia. Ne poistuvat silloin, kun käyttäjä on avannut chatin. Kuvia ja videoita voi muokata tekstillä, hymiöillä ja piirroksella. Vuonna 2015 Snapchattiin julkaistiin päivittäin vaihtuvat "filtteri"-nimellä kutsutut erilaiset kasvoja muokkaavat toiminnot. Niistä suosituimmaksi on noussut "koirafiltteri", joka ei poistu ollenkaan toisin kuin muut filtterit ennen kuin ne palaavat uudestaan.*lähde?* Vuonna 2016*lähde?* Snapchattiin tuli mahdolliseksi soittaa internet-yhteyden avulla maksuttomia ääni- ja videopuheluita. Snapchatissa on myös Best Friend -lista, jonne kerääntyy lista ihmisistä, joiden kanssa lähetätte eniten snäppejä toisillenne. Jos snäppejä lähettää toisen kanssa kolmena vuorokautena niin, että molemmat lähettävät toisilleen ainakin yhden snäpin 24 tunnin kuluessa, henkilöille tulee "streak", joka kertoo, kuinka monta vuorokautta he ovat lähetelleet toisilleen snäppejä niin, ettei välissä ole ehtinyt olla 24 tuntia. Jos 24 tuntia ylittyy eivätkä molemmat osapuolet ole lähettäneet toisilleen snäppiä, "streak" katkeaa.

### Snapchat Plus

Snapchat Plus on maksullinen ominaisuus, jolla saa sovelluksessa käyttöön erinäisiä lisäominaisuuksia. Ominaisuus julkaistiin alun perin kesäkuun lopulla 2022, mutta Suomessa myöhemmin elokuussa. iOS-käyttöjärjestelmälle hinnaksi annettiin 4,49 euroa kuukaudessa ja Androidille 4,99 euroa kuukaudessa.

Suosio
------

Marraskuussa 2015 Snapchat kertoi verkkosivullaan, että sillä on maailmanlaajuisesti yli 100 miljoonaa käyttäjää päivässä. Heistä noin 60 prosenttia tekee itse sisältöä. Snapchatin mukaan palvelussa katsotaan yli 5 miljardia videota joka päivä.

### Suosio Suomessa

Suomessa Snapchatin käyttäminen on yleistynyt etenkin vuoden 2015 aikana, jolloin se sai runsaasti mediahuomiota. Nuorten keskuudessa sitä on kuitenkin käytetty laajalti jo vuodesta 2014 lähtien.

Lokakuussa 2015 julkaistun kyselyn (Polaris Nordic Digital Music Survey 2015. YouGov, Teosto, Tono, Koda, 2015) mukaan Snapchatia käyttäisi noin 8 % 12–65-vuotiaista suomalaisista. Nuorten 12–17-vuotiaiden osalta lukema olisi samaisen kyselyn mukaan 38 %, mutta tähän lukemaan tulee suhtautua varauksella kyseisen ikäisten vastaajien pienen määrän vuoksi.

Turvallisuus ja käyttöehdot
---------------------------

4. marraskuuta 2014 Snapchat sai kaksi pistettä seitsemästä Electronic Frontier Foundation -järjestön pikaviestinvertailussa, jossa keskityttiin yksityisyyteen ja tietoturvaan. Snapchat sai yhden pisteen siitä, että se salaa käyttäjän ja palvelimen välisen viestinnän sekä toisen siitä, että ulkopuolinen taho on tarkastanut lähdekoodin viimeisen 12 kuukauden aikana. Snapchat menetti pisteitä siitä, ettei yhteydenpitoja salata avaimilla, joihin ylläpitäjillä ei ole pääsyä, käyttäjät eivät voi varmistaa, ettei yhteydenpidossa ole tapahtunut mies välissä -hyökkäystä, menneet viestit eivät ole turvattuja, mikäli vanhat salausavaimet varastetaan, lähdekoodi ei ole avoin vapaalle tarkastelulle eikä turvasuunnittelua ole dokumentoitu riittävän hyvin.

Marraskuussa 2015 Snapchatin uudet käyttöehdot herättivät kritiikkiä, sillä niiden mukaan käyttäjien My Story -julkaisujen oikeudet kuuluvat pysyvästi Snapchat-yhtiölle ja sillä on lupa säilyttää sekä käyttää niitä laajoin oikeuksin myös 24 tunnin julkaisuajan jälkeen.

Lähteet
-------

1. ↑  Snapchat APKs *APKMirror*. Viitattu 22.1.2023. (englanniksi)
2. ↑  Snapchat *App store*. Apple. Viitattu 22.1.2023. (englanniksi)
3. ↑  Snapchat Team *snapchat.com*. Viitattu February 7, 2013.
4. ↑  Bilton, Nick: Disruptions: Indiscreet Photos, Glimpsed Then Gone *Bits*.  Arkistoitu 7.5.2012. Viitattu 26.1.2021. (englanniksi)
5. ↑  Is Snapchat Raising Another Round At A $3.5 Billion Valuation? *forbes.com*. Viitattu January 9, 2014.
6. ↑  Snapchat Google Play. Viitattu 4.11.2014.
7. ↑  Snäppää frendisi striikiksi ja monta muuta snäppikikkaa *Dagmar*.  2.12.2015. Viitattu 6.11.2020.
8. ↑  Davey Alba: Snapchat Hands-on: Send Photos Set to Self-Destruct *TechMedia Network*.  16.5.2012. Viitattu 26.1.2019.
9. 1 2  Harto Pönkä: *Sosiaalisen median käsikirja*, s. 139. Docendo, 2014.
10. ↑   *Twitter*. Viitattu 22.1.2023.
11. ↑  Condé Nast: Kylie Jenner Might Have Cost Snapchat $1.3 Billion With a Single Tweet *Glamour*.  22.2.2018. Viitattu 22.1.2023. (englanniksi)
12. ↑  Mitä Snapchatissa tapahtuu? Pikaopas vanhemmille − Elisa Ideat *Elisa Ideat*.  15.8.2017. Viitattu 6.11.2020.
13. 1 2  Designgeeks: Chat on Snapchat? Find out in this Snapchat Guide Topic. Right here! *Snapfluent*.  Arkistoitu 11.2.2019. Viitattu 6.11.2020. (englanniksi)
14. ↑  Devon Delfino: How to enable and use Snapchat filters and lenses on an iPhone or Android phone *Business Insider*. Viitattu 6.11.2020.
15. ↑  Lehtiniitty, Markus: Snapchat+ tuli saataville myös Suomessa – alle 5 eurolla kuukaudessa saa käyttöönsä erikoisominaisuuksia *mobiili.fi*.  12.8.2022. Viitattu 26.2.2024.
16. ↑  Yli-Korhonen, Janne: 4,49 euron Snapchat+ nyt saatavilla Suomessa *puhelinvertailu.com*.  12.8.2022. Viitattu 26.2.2024.
17. ↑  Snapchat – Overview and FAQ Snapchat.  Arkistoitu 15.3.2016. Viitattu 5.11.2015.
18. ↑  Hei hei Facebook! Tällaisen sosiaalisen median nuoret saivat tilalle *Yle.fi*.  15.9.2015. Yle. Viitattu 6.11.2015.
19. ↑  Sosiaalisen median käyttö Suomessa, Ruotsissa, Norjassa ja Tanskassa: WhatsApp ja Snapchat kilpasilla *harto.wordpress.com*.  22.10.2015. Viitattu 6.11.2015.
20. ↑  Secure Messaging Scorecard. Which apps and tools actually keep your messages safe?  4. marraskuuta 2014. Electronic Frontier Foundation.  Arkistoitu 5.11.2014. Viitattu 30. tammikuuta 2015. (englanniksi)
21. ↑  Käyttäjät huolissaan kuvistaan – Snapchat: "Käyttäkää järkeä" *Tivi*.  3.11.2015. Viitattu 6.11.2015.

Aiheesta muualla
----------------

* Kuvia tai muita tiedostoja aiheesta **Snapchat** Wikimedia Commonsissa

* Virallinen sivusto